b'\n_START_ARTICLE_\nSuomen linnut \xe2\x80\x93 Harrastajan opas\n_START_SECTION_\nArviot\n_START_PARAGRAPH_\nRisto Kormilainen kirjoittaa Kaltiossa, ett\xc3\xa4 kyseess\xc3\xa4 ei ole varsinainen tunnistusopas, vaikka kirja k\xc3\xa4y sellaiseenkin. Laine opastaa harrastajaa v\xc3\xa4lineiden hankkimisessa, joista t\xc3\xa4rkein on kiikari tai kaukoputki. Sitten h\xc3\xa4n kertoo linnun rakenteesta ja muusta olemuksesta sek\xc3\xa4 k\xc3\xa4ytt\xc3\xa4ytymisest\xc3\xa4, saalistuksesta ja ravinnosta. Linnuista on my\xc3\xb6s levinneisyystietoja. Lopussa on vinkkej\xc3\xa4 siit\xc3\xa4, miten lintuja voi auttaa selviytym\xc3\xa4\xc3\xa4n. Kormilainen kiitt\xc3\xa4\xc3\xa4 Laineen tyyli\xc3\xa4 ja asiantuntemusta, ja h\xc3\xa4n toteaa ett\xc3\xa4 aloittelevalle harrastajalle kirjasta muodostuu el\xc3\xa4mysmatkaopas._NEWLINE_Jan S\xc3\xb6dersved huomauttaa Linnut-lehdess\xc3\xa4, ett\xc3\xa4 kirja muodostaa parin kaksi vuotta aiemmin ilmestyneen Suomen linnut \xe2\x80\x93 Tunnistusopas -nimisen kirjan kanssa. S\xc3\xb6dersved toteaa, ett\xc3\xa4 ulkoasultaan t\xc3\xa4ysin muuttunut kirja on taitoltaan miellytt\xc3\xa4v\xc3\xa4mpi ja ilmavampi kuin sen aiempi versio. Pienen\xc3\xa4 miinuksena h\xc3\xa4n mainitsee saapumistilastojen vanhentuneisuuden, kun leudot talvet ovat muuttaneet kev\xc3\xa4\xc3\xa4n kulkua._NEWLINE_Etel\xc3\xa4-Saimaan Leena H\xc3\xa4rk\xc3\xb6nen kehuu kirjaa mutta sanoo, ett\xc3\xa4 aloitteleva harrastaja saattaa uupua yksityiskohtiin. "Jos harrastuksessa haluaa edet\xc3\xa4, tietoa kaipaa lis\xc3\xa4\xc3\xa4, ja Laineelta sit\xc3\xa4 l\xc3\xb6ytyy", h\xc3\xa4n kuitenkin toteaa. Viel\xc3\xa4 h\xc3\xa4n muistuttaa, ettei kaikkia lintuja ole pakko tunnistaa, mik\xc3\xa4 voi innokkaalta aloittelijalta unohtua.'